Skibe, der sejler i piratfyldte farvande, vil fremover være bedre sikret mod kapringer. I hvert fald hvis det står til Vestergaard Marine Service A/S i Frederikshavn, der indgår i et samarbejde med den københavnske virksomhed Citadel Solutions ApS. Tilsammen tilbyder de at sikre de omkring 30.000 skibe, der hvert år sejler i farvandet i nærheden af Somalia. Rederierne kan få en sikkerhedsvurdering af skibet og kan derefter bilve sikret med f.eks. gitter for vinduerne og ekstra aflåste rum med forsyninger og radiokommunikation. Den frederikshavnske virksomhed kan derfor gøre en god forretning ud af det stigende problem med pirater. - Vi ser det da som en mulig serviceydelse. Der er jo et hul i markedet, og det vil vi udnytte, siger Per Lyngholm Andersen, salgschef ved Vestergaard Marine Service A/S til TV2/Nord.

Opsummering:
Den frederikshavnske virksomhed Vestergaard Marine Service A/S vil sammen med et københavnsk firma tilbyde sikring mod pirater.